
Moj mi je brat rekao da onaj ko ne nosi bradu ne pripada Resulullahovom, ﷺ, ummetu?


* 
* 
* 
* 
* 
* 
* 

 
Da li musliman bez brade pripada ummetu Poslanika s.a.v.s?

Uzvišeni Allah rekao je: **“Ono što vam ***[poslanik](https://pitajucene.com/search/poslanik/questions/ "Pretraži pitanja o poslanicima")*** da, to uzmite, a ono što vam zabrani, to ostavite, i bojte se Allaha; Allah, zaista, žestoko kažnjava.”**(El-Hašr, 7.) Komentirajući ajet, Ibn Kesir kaže: “Šta god vam naredi, to učinite, a šta god vam zabrani, to ostavite, jer Poslanik, ﷺ, naređuje samo dobro, a zabranjuje samo zlo.” (Vidjeti: *Tefsirul-Kur’anil-azim*, 4/360.)


Dakle, Resulullahove, ﷺ, naredbe trebaju se izvršavati sa zadovoljstvom, jer u njima je sušto dobro. Muslim je zabilježio da je Ibn Omer, radijallahu anhu, govorio: “Poslanik, ﷺ, naredio je kraćenje brkova, a puštanje brade.” Buharija i Muslim zabilježili su da je ovaj isti ***[ashab](https://pitajucene.com/search/ashab/questions/ "Pretraži pitanja o ashabima")*** prenio sljedeće Poslanikove, ﷺ, riječi: *“Razlikujte se od idolopoklonika: puštajte brade, a podrezujte brkove.”* Imam Muslim, opet, zabilježio je da je Ebu Hurejre, radijallahu anhu, pripovijedao da je Allahov Poslanik, ﷺ, neredio: *“Kratite brkove, a puštajte brade, razlikujte se tako od vatropoklonika.”*


Brijanje brade nije u skladu s ovom naredbom, time se oponašaju mnogobošci i vatropoklonici, a to je šerijatom zabranjeno. Po apsolutnoj većini islamskih učenjaka, brijanje brade je zabranjeno, a Ibn Hazm se pozivao na konsenzus pravnika o tom pitanju.(Vidjeti: *Meratibul-idžma*, str. 225.)


Ipak, za muslimana koji brije bradu ne može se kazati da ne pripada Resulullahovom, ﷺ, ummetu, osim ako se pod tim podrazumijeva segment puštanja brade, a ne općenito, na osnovu Poslanikovih, ﷺ, riječi: *“Ne pripada mi onaj ko zapostavi moj sunnet”*(Buharija i Muslim.)*,* tj. ne pripada mi u onom segmentu koji je zanemario i radi suprotno sunnetu, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


